b"\n_START_ARTICLE_\nSarah Michelle Gellar\n_START_SECTION_\nZgodnje \xc5\xbeivljenje\n_START_PARAGRAPH_\nSarah Michelle Gellar se je rodila v New York Cityju. Je edini otrok Rosellen (roj. Greenfield), vzgojiteljice, ter Arthurja Gellarja, kroja\xc4\x8da. Oba njena star\xc5\xa1a sta Juda, \xc4\x8deprav je njena dru\xc5\xbeina v \xc4\x8dasu bo\xc5\xbei\xc4\x8da postavila bo\xc5\xbei\xc4\x8dno drevesce. Sama pravi, da ne verjame v organizirano prakticiranje katerekoli vere in nikoli ni._NEWLINE_Leta 1984, ko je bila stara sedem let, sta se njena star\xc5\xa1a lo\xc4\x8dila. Vzgajala jo je le njena mama na Upper East Sideu. Maturirala je leta 1995 na srednji \xc5\xa1oli Fiorello LaGuardia, ki se specializira na umetnosti nastopanja. Od svojega o\xc4\x8deta se je v odra\xc5\xa1\xc4\x8danju odtujila, saj je njen o\xc4\x8de zapustil dru\xc5\xbeino in odra\xc5\xa1\xc4\x8dala je brez o\xc4\x8detovske figure. Ponovno je vzpostavila stike z njim in ga pri\xc4\x8dela obiskovati \xc5\xa1ele tik pred njegovo smrtjo za rakom na jetrih 9. oktobra 2001.\n_START_SECTION_\nZgodnja kariera (1981\xe2\x80\x931996)\n_START_PARAGRAPH_\nPri \xc5\xa1tirih je Sarah Michelle Gellar v restavraciji v Uptownu, Manhattan, opazil igralski agent. Dva tedna kasneje je od\xc5\xa1la na avdicijo za vlogo v televizijskem filmu An Invasion of Privacy z Valerie Harper, Carol Kane in Jeffom Danielsom. Na avdiciji je Gellarjeva brala tako svoje besedilo kot besedilo Harperjeve, s \xc4\x8dimer je naredila velik vtis na re\xc5\xbeiserja, ki jo je nato tudi izbral za vlogo. Kasneje se je pojavila v kontroverzni reklami za Burger King, v kateri je njen lik kritiziral McDonald's in trdil, da je le pri Burger Kingu. Zaradi reklame je McDonald's vlo\xc5\xbeil to\xc5\xbebo. V otro\xc5\xa1tvu se je kot fotomodel pojavila v mnogih revijah._NEWLINE_Gellarjeva je zaigrala v televizijskih serijah, kot so Spenser: For Hire in Crossbow. Imela je manj\xc5\xa1e vloge v filmih Funny Farm (1988) in High Stakes (1989) se pojavila v najstni\xc5\xa1ki pogovorni oddaji Girl Talk. Leta 1991 je zaigrala mlaj\xc5\xa1o Jacqueline Bouvier v televizijskem filmu A Woman Named Jackie. Svojo prvo pomembnej\xc5\xa1o igralsko vlogo je dobila leta 1992, ko je zaigrala v seriji Swans Crossing, nazadnje pa je zaigrala Kendall Hart, dolgo izgubljeno h\xc4\x8der Erice Kane (Susan Lucci), v telenoveli All My Children. Leta 1995 je pri osemnajstih letih za svoj nastop v seriji prejela emmyja v kategoriji za \xc2\xbbizstopajo\xc4\x8do mlaj\xc5\xa1o igralko v dramski seriji\xc2\xab. Istega leta je v seriji prenehala igrati.\n_START_SECTION_\nPreboj in Buffy - Izganjalka vampirjev (1997\xe2\x80\x932003)\n_START_PARAGRAPH_\nLeta 1997 je Sarah Michelle Gellar dobila glavno vlogo v televizijski seriji Buffy - Izganjalka vampirjev, kjer je igrala najstnico, ki je odgovorna za preganjanje misti\xc4\x8dnih bitij, predvsem vampirjev. Dejala je, da je morala za vlogo prestati enajst avdicij (na za\xc4\x8detku je \xc5\xbeelela dobiti vlogo Cordelie Chase). Serijo so hvalili tako kritiki kot ob\xc4\x8dinstvo. S sedmimi sezonami in 144 epizodami sta serija in z njo tudi Gellarjeva postali kultni ikoni v Zdru\xc5\xbeenih dr\xc5\xbeavah, Kanadi, Zdru\xc5\xbeenem kraljestvu, na Irskem in v Avstraliji. Med snemanjem glasbene epizode serije, naslovljene \xc2\xbbOnce More, with Feeling\xc2\xab, je Gellarjeva zapela mnogo pesmi; kasneje so iz njenih pesmi in pesmi njenih soigralcev sestavili glasbeni album._NEWLINE_Njena prva pomembnej\xc5\xa1a filmska vloga je bila vloga v popularni grozljivki Vem, kaj ste storili lansko poletje. V filmu je zaigrala Helen Shiver, lepo mlado igralko. Novinar revije Washington Post je njen nastop v filmu opisal kot \xc2\xbbv\xc5\xa1e\xc4\x8den\xc2\xab. Film je bil finan\xc4\x8dno izredno uspe\xc5\xa1en, saj so po svetu z njim zaslu\xc5\xbeili 125.586.134 $, Sarah Michelle Gellar pa je za svoj nastop v filmu prejela nagrado Blockbuster Entertainment Award za najljub\xc5\xa1o stransko igralko - Grozljivka in bila nominirana za nagrado MTV Movie Award za najbolj\xc5\xa1i prebojni nastop. Kasneje so film pogosto omenjali v popularni kulturi in posneli mnogo parodij nanj. Dobila je vlogo v najstni\xc5\xa1ki grozljivki Krik 2, kjer je imela vlogo Cici Cooper, \xc5\xa1tudentke in obo\xc5\xbeevalke filmov. Pogodbo za film Krik 2 je podpisala, ne da bi prebrala scenarij, saj je zaradi uspeha prvega filma verjela, da bo uspe\xc5\xa1no tudi njegovo nadaljevanje. Film je resni\xc4\x8dno dosegel velik uspeh in z njim so zaslu\xc5\xbeili 172.363.301 $. Zaradi svojih takratnih del je Gellarjeva, ko se je prvi\xc4\x8d uvrstila na seznam najlep\xc5\xa1ih ljudi na svetu revije People, postala ena od najbolj za\xc5\xbeeljenih mladih igralk v Hollywoodu. Leta 1998 je vodila epizodo oddaje Saturday Night Live, kar je do leta 2002 storila \xc5\xa1e dvakrat. Glas je posodila liku lutke Gwendy v animiranem filmu Mali vojaki, ki je bil komercialno precej uspe\xc5\xa1en, kritiki pa so mu dodelili me\xc5\xa1ane ocene._NEWLINE_Po pojavu v romanti\xc4\x8dni komediji Ona je prava je dobila stransko vlogo v filmu Simply Irresistible, ki je iz\xc5\xa1el zgodaj leta 1999. Filmu so kritiki dodelili v glavnem negativne ocene in tudi finan\xc4\x8dno ni bil preve\xc4\x8d uspe\xc5\xa1en. V nekem intervjuju je priznala, da ob\xc5\xbealuje, da je sprejela vlogo v tem filmu:\xc2\xa0\xc2\xbbSimply Irresistible je bil slaba izbira\xc2\xa0\xe2\x80\x93 in ravno zaradi tega \xc4\x8dudovita izku\xc5\xa1nja, iz katere se lahko veliko nau\xc4\x8dim. Nisem bila \xc5\xa1e pripravljena na snemanje tak\xc5\xa1nega filma. Bila sem premlada. Scenarij ni bil pripravljen. V svojem srcu sem \xc5\xbee med pripravami na snemanje filma vedela, da bi morala vse skupaj opustiti.\xc2\xab_NEWLINE_V filmu Podle igre (1999), moderni upodobitvi igre Les Liaisons dangereuses, se je Sarah Michelle Gellar poljubila s svojo soigralko Selmo Blair; na podelitvi nagrad MTV Movie Awards leta 2000 sta bili nagrajeni z nagrado za najbolj\xc5\xa1i poljub. Film je bil finan\xc4\x8dno precej uspe\xc5\xa1en, saj je v Zdru\xc5\xbeenih dr\xc5\xbeavah Amerike zaslu\xc5\xbeil 38, drugod po svetu pa \xc5\xa1e 75 milijonov $ in bil nagrajen z ve\xc4\x8dini nagradami. Kritik Roger Ebert je napisal, da sta Gellarjeva in njen soigralec Ryan Phillippe \xc2\xbbprepri\xc4\x8dljivo zaigrala mo\xc4\x8dna \xc4\x8dustva\xc2\xab\xc2\xa0in da je Gellarjeva \xc2\xbbprepri\xc4\x8dljiva v vlogi pametnega dekleta, ki se zna vesti kot cipa.\xc2\xab Z vlogo je pokazala svoje zmo\xc5\xbenosti za upodabljanje razli\xc4\x8dnih vlog in veliko ljudi je bilo presene\xc4\x8denih, ko so jo videli v vlogi rjavolase zasvojenke s kokainom, ki rada manipulira in izrablja ljudi. Njen nastop v filmu je pohvalilo mnogo kritikov, med drugim tudi Rob Blackwelder s spletne strani SPLICEDwire, ki je napisal, da \xc2\xbbosupljiv nastop Sarah Michelle Gellar, ki se je popolnoma posvetila upodobitvi najve\xc4\x8dje negativke v filmu, Kathryn naredi tako prijetno zlobno. (Pa \xc5\xa1e enkratno izgleda v stezniku.)\xc2\xab Ob pribli\xc5\xbeno istem \xc4\x8dasu se je pojavila v nekaj epizodah serije Angel in zaigrala Debbie v epizodi \xc2\xbbEscape from New York\xc2\xab\xc2\xa0HBO-jeve serije Seks v mestu._NEWLINE_Dobila je glavno vlogo, vlogo h\xc4\x8dere mafija\xc5\xa1a, v neodvisnem filmu Jamesa Tobacka, Harvard Man (2001). Ob premieri so filmu kritiki dodelili me\xc5\xa1ane ocene. Spletna stran Filmcitic.com je njen nastop in nastop celotne igralske zasedbe opisala kot \xc2\xbbogleda vrednega\xc2\xab. Dva prizora seksa s Sarah Michelle Gellar, vklju\xc4\x8dena v film, sta se ji poleg filma Podle igre (1999) pomagala znebiti slovesa nedol\xc5\xbenega dekleta. Leta 2002 si je z upodobitvijo Daphne Blake v filmu Scooby-Doo s strani kritikov prislu\xc5\xbeila predvsem negativne ocene. Kljub temu, da ga kritiki niso hvalili, pa je bil film finan\xc4\x8dno precej uspe\xc5\xa1en, saj so z njim po svetu zaslu\xc5\xbeili kar 275.650.703 $, s \xc4\x8dimer je postal petnajsti najbolje prodajan film na svetu v tistem letu. Za svoj nastop v filmu je Gellarjeva prejela nagrado Teen Choice Award v kategoriji za \xc2\xbbizbiro filmske igralke: Komedija\xc2\xab._NEWLINE_Medtem ko si je gradila uspe\xc5\xa1no filmsko kariero, je Sarah Michelle Gellar \xc5\xa1e naprej snemala serijo Buffy - Izganjalka vampirjev; kljub temu se je odlo\xc4\x8dila, da bo serijo po sedmi sezoni zapustila. O svojem razlogu za prenehanje snemanja serije je dejala: \xc2\xbbSerije ne zapu\xc5\xa1\xc4\x8dam zaradi filmske ali gledali\xc5\xa1ke kariere\xc2\xa0\xe2\x80\x93 to je bolj zasebna odlo\xc4\x8ditev. Potrebujem po\xc4\x8ditek.\xc2\xab Kmalu po koncu serije je dejala, da nima \xc5\xbeelje po snemanju filma o Buffy, a da bi o igranju v tovrstnem filmu premislila, \xc4\x8de bi ji bil scenarij dovolj v\xc5\xa1e\xc4\x8d. V zadnji sezoni serije Angel ni zaigrala, zaradi \xc4\x8desar scenarij za so zadnjo epizodo serije, \xc2\xbbYou're Welcome\xc2\xab, morali napisati ponovno, da so njen lik nadomestili z likom Cordelie Chase. Gellarjeva je dejala, da se je nameravala pojaviti v zadnji epizodi serije, vendar da so ji to prepre\xc4\x8dile dru\xc5\xbeinske te\xc5\xbeave in prenatrpan urnik. Takrat so pri\xc4\x8deli snemati tudi animirano serijo Buffy - Izganjalka vampirjev, ki pa ni nikoli iz\xc5\xa1la; njenemu liku je glas posodila igralka Giselle Loren, ki je Buffy glas posodila tudi v ve\xc4\x8d videoigrah. Podobo Sarah Michelle Gellar so za Buffy uporabili tudi v istoimenskih stripih.\n_START_SECTION_\nUspeh s filmi in premor (2004\xe2\x80\x932010)\n_START_PARAGRAPH_\nOb koncu serije Buffy - Izganjalka vampirjev glas posodila Gini Vendetti v epizodi \xc2\xbbThe Wandering Juvie\xc2\xab\xc2\xa0serije Simsonovi, ki je iz\xc5\xa1la marca 2004. Njen naslednji film je bil film Scooby-Doo 2: Po\xc5\xa1asti na prostosti. Film je s strani kritikov prejel predvsem negativne ocene, vendar je bil komercialno zelo uspe\xc5\xa1en, saj so po svetu z njim zaslu\xc5\xbeili 181.466.833 $. Istega leta je zaigrala v grozljivki Zarota, s katerim so po svetu prav tako zaslu\xc5\xbeili veliko denarja, kar 187.281.115 $. Gellarjevo so kritiki za njen nastop v filmu pohvalili in mnogo jih je v svoji oceni zapisalo, da je prav ona po vsej verjetnosti razlog za uspeh filma. David Wirtschafter, predsednik agencije Williama Morrisa, ki je zastopala Gellarjevo, za \xc4\x8dasopis The New Yorker dejal, da uspeh filma Zarota \xc2\xbbna\xc5\xa1o stranko Sarah Michelle Gellar iz ni\xc4\x8da spremeni v \xe2\x80\xa6 potencialno zvezdo. Kar naenkrat je delo Sarah Michelle Gellar pomembno.\xc2\xab\xc2\xa0Zaradi te pripombe je svoje sodelovanje z agencijo prekinila in sedaj jo zastopa agencija Creative Artists. Za svojo upodobitev Karen Davis je kmalu zatem prejela nominaciji za nagradi MTV Movie Award v kategoriji za \xc2\xbbnajbolj\xc5\xa1i prestra\xc5\xa1eni nastop\xc2\xab\xc2\xa0ter Teen Choice Award v kategoriji za \xc2\xbbizbiro filmske igralke: Triler\xc2\xab. Leta 2005 je zaigrala v epizodi animirane serije Robot Chicken, v kateri je do leta 2013 v ve\xc4\x8d vlogah nastopila dvanajstkrat._NEWLINE_Zaigrala je v nadaljevanju filma Zarota, Zarota 2, ki je iz\xc5\xa1el oktobra 2006; v tem filmu je imel njen lik le stransko vlogo. Njen nastop je prejel me\xc5\xa1ano reakcijo, predvsem zaradi nepri\xc4\x8dakovane smrti njenega lika na koncu filma, ki je razjezila mnogo obo\xc5\xbeevalcev. \xc4\x8ceprav film ni bil tako uspe\xc5\xa1en kot njegov predhodnik, je bil komercialno \xc5\xa1e kar uspe\xc5\xa1en, saj je bil ob izidu najbolje prodajan film tistega tedna in \xc5\xbee v prvem tednu od premiere so z njim zaslu\xc5\xbeili 22 milijonov $. Njen naslednji film, triler Vrnitev, je iz\xc5\xa1el naslednji mesec. V njem je zaigrala poslovno \xc5\xbeensko, ki jo stra\xc5\xa1ijo njeni spomini iz otro\xc5\xa1tva na skrivnostno smrt mlade \xc5\xbeenske. Film so predstavili kot grozljivko in mnogo kritikov je bilo presene\xc4\x8denih, ko so odkrili, da je \xc2\xbble detektivka z nekaj elementi nadnaravnega.\xc2\xab\xc2\xa0S filmom, ki ga niso promovirali prav veliko, so zaslu\xc5\xbeili samo 4.800.000 $._NEWLINE_Gellarjeva je nastopila v animiranem filmu (Ne)sre\xc4\x8dno do svojih konca dni, ki so mu kritiki dodelili v glavnem negativne ocene in tudi komercialno ni bil zelo uspe\xc5\xa1en. Njen naslednji film, Ninja \xc5\xbeelve, prav tako animiran (v njem je zaigrala April O'Neal), pa je bil komercialno izredno uspe\xc5\xa1en; z njim so zaslu\xc5\xbeili kar 95 milijonov $, \xc4\x8deprav so mu kritiki dodelili me\xc5\xa1ane ocene. Njen naslednji projekt, triler Richarda Kellyja, Southland Tales, se je maja 2006 premierno predvajal na filmskem festivalu v Cannesu in 9. novembra 2007 pa je v omejeni izdaji v Zdru\xc5\xbeenih dr\xc5\xbeavah Amerike iz\xc5\xa1el tudi na DVD-ju. Kritiki so filmu dodelili me\xc5\xa1ane ocene. Gellarjevo so ob prvem sre\xc4\x8danju s Kellyjem k sodelovanju prepri\xc4\x8dale predvsem izvirne ideje za scenarij._NEWLINE_Naslednja filma, v katerih je zaigrala (Dekle iz predmestja in Zrak, ki ga diham), sta iz\xc5\xa1la na filmskem festivalu Tribeca leta 2007. Januarja 2008 je film Dekle iz predmestja iz\xc5\xa1el na DVD-ju. Novinar spletne strani Variety.com ga je opisal kot \xc2\xbbme\xc5\xa1anico Seksa v mestu in Hudi\xc4\x8devke v Pradi\xc2\xab\xc2\xa0in \xc2\xbb\xc5\xa1e kar uglajeno romanti\xc4\x8dno komedijo\xc2\xab. Njeno odrsko kemijo z Alecom Baldwinom so nekateri hvalili, nekateri pa kritizirali; novinar revije Eye For Film je, na primer, napisal: \xc2\xbbFilm je najbolj\xc5\xa1i, kadar sta na ekranu Baldwin in Gellarjeva naenkrat\xc2\xa0\xe2\x80\x93 z izjemo tega, da bi Gellarjeva morala pojesti kola\xc4\x8dek ali dva.\xc2\xab Filmska spletna stran Moviepicturefilm.com je napisala: \xc2\xbbNastop tako Gellarjeve kot Baldwina je naravnost \xc4\x8dudovit in njuna kemija je neverjetno resni\xc4\x8dna, nazadnje kar ganljiva. Z veliko smeha in odli\xc4\x8dnim okusom za modo bi lahko film prekosil celo Hudi\xc4\x8devko v Pradi, saj ima ta film nekaj, \xc4\x8desar ve\xc4\x8dina romanti\xc4\x8dnih komedij nima, in sicer veliko stila in ogromno srce.\xc2\xab Film Zrak, ki ga diham je istega tedna iz\xc5\xa1el v kinematografih in v omejeni izdaji so z njim zaslu\xc5\xbeili 2 milijona $ povsod po svetu. Kritiki so filmu dodelili predvsem negativne ocene; novinar revije The New York Times je film opisal kot \xc2\xbbgangsterski film s prividi veli\xc4\x8dine.\xc2\xab Kljub temu pa so v ve\xc4\x8dini hvalili njen nastop v filmu; novinar revije DVD Talk Review je, na primer, napisal, da ima \xc2\xbbnjen lik v tem filmu najve\xc4\x8d \xc4\x8dustvene globine in med svojim nastopom Gellarjeva ple\xc5\xa1e na pravo glasbo.\xc2\xab_NEWLINE_Gellarjeva je zaigrala stransko vlogo v psiholo\xc5\xa1kem trilerju Possession, ki so ga maja 2008 predstavili na canne\xc5\xa1kem filmskem trgu. Film so med letoma 2008 in 2009 v Zdru\xc5\xbeenih dr\xc5\xbeavah Amerike ve\xc4\x8dkrat nameravali izdati v kinih, a zaradi finan\xc4\x8dnih te\xc5\xbeav filmske skupine YARI so ga nazadnje izdali le na DVD-ju, in sicer marca 2010. Kljub temu pa je film Possession iz\xc5\xa1el v kinih zunaj Zdru\xc5\xbeenih dr\xc5\xbeav Amerike, in sicer v Argentini, Ekvadorju in Mehiki, kjer so s filmom zaslu\xc5\xbeili 682.173 $. Zaigrala je tudi v filmu Veronika se odlo\xc4\x8di umreti (2009). Film govori o mladi \xc5\xbeenski, ki trpi za hudo depresijo, a ponovno najde veselje v \xc5\xbeivljenju, ko po neuspelem poskusu samomora ugotovi, da bo \xc5\xbeivela le \xc5\xa1e nekaj dni. Snemanje filma se je pri\xc4\x8delo 12. maja 2008 v New York Cityju in kon\xc4\x8dalo pozno junija. Poro\xc4\x8dali so, da je vlogo Sarah Michelle Gellar najprej dobila Kate Bosworth, ki pa jo je zavrnila. Gellarjeva je z vlogo prejela kar precej hvale s strani kritikov in film Veronika se odlo\xc4\x8di umreti se je leta 2009 za omejen \xc4\x8das predvajal v kinematografih v razli\xc4\x8dnih dr\xc5\xbeavah in z njim so zaslu\xc5\xbeili 1,3 milijona $ po svetu. V tistem \xc4\x8dasu se je rodila njena h\xc4\x8di, Charlotte Grace Prinze, in zato, da bi z njo lahko pre\xc5\xbeivela ve\xc4\x8d \xc4\x8dasa, je opustila vse svoje nadaljnje filmske projekte._NEWLINE_Njeno podobo so uporabili za enega od likov v videoigri Call of Duty: Black Ops. V videoigri je njen lik posnel film z Georgem Romerom in pregnal hordo zombijev. Je druga \xc5\xbeenska, upodobljena v tej videoigri.\n_START_SECTION_\nTelevizijsko delo (2011 - danes)\n_START_PARAGRAPH_\nLeta 2011 je Sarah Michelle Gellar podpisala pogodbo za igranje in produciranje serije Dvojnica, v kateri je zaigrala \xc5\xbeensko, ki se pred sovra\xc5\xbeniki iz preteklosti skriva tako, da pri\xc4\x8dne \xc5\xbeiveti \xc5\xbeivljenje svoje bogate sestre dvoj\xc4\x8dice. Serijo je najprej nameraval predvajati kanal CBS, vendar jo je kasneje odkupil kanal CW in iz\xc5\xa1la je maja 2011. Gellarjeva je dejala, da se je na televizijo \xc5\xbeelela vrniti zato, da bi lahko tako delala kot vzgajala svojo h\xc4\x8der. Serija je ob izidu prejela me\xc5\xa1ane ocene; novinar revije E! Online je napisal, da je bil njen nastop v seriji \xc2\xbbenkraten\xc2\xab\xc2\xa0in \xc2\xbbfantasti\xc4\x8den\xc2\xab, novinar revije TV Line pa je napisal, da \xc2\xbbopravi dobro delo\xc2\xab\xc2\xa0v vlogi ene in druge sestre. Revija USA Today je njen nastop opisal kot \xc2\xbbpremi\xc5\xa1ljen\xc2\xab. Prvo epizodo si je ogledalo mnogo ljudi (2,84 milijona), a ker nadaljnje epizode niso bile tako uspe\xc5\xa1ne, se je CW odlo\xc4\x8dil, da bodo po trimese\xc4\x8dnem premoru \xc4\x8dez po\xc4\x8ditnice serijo prenehali snemati._NEWLINE_4. avgusta 2011 je Sarah Michelle Gellar potrdila, da se bo ob koncu septembra vrnila k igranju v ABC-jevi telenoveli All My Children, a ne v vlogi Kendall Hart. Epizoda, v kateri je zaigrala, je iz\xc5\xa1la 21. septembra 2011. Upodobila je bolnico v bolni\xc5\xa1nici Pine Valley. Marii Santos njen lik pove, da se ji bolni\xc5\xa1nica zdi znana in da je \xc2\xbbh\xc4\x8di Erice Kane\xc2\xab. Dejala je tudi, da je videla vampirje, \xc5\xa1e preden so postali popularni, kar je namig na njeno vlogo v seriji Buffy - Izganjalka vampirjev. Gellarjeva se je pojavila v epizodi \xc2\xbbVirtual In-Stanity\xc2\xab\xc2\xa0serije American Dad!, ki je iz\xc5\xa1la 20. novembra 2011, ki si jo je ogledalo 4,82 milijona ljudi. V epizodi, ki so jo kritiki v glavnem hvalili, je poleg nje zaigrala tudi njena biv\xc5\xa1a soigralka iz serije Buffy - Izganjalka vampirjev, Alyson Hannigan. Novinar revije The AV Club je Gellarjevo in Hanniganovo ozna\xc4\x8dil za \xc2\xbbu\xc4\x8dinkoviti gostovalni zvezdi\xc2\xab\xc2\xa0in napisal, da imata \xc2\xbbobe glasova, ki ustrezata njunima likoma.\xc2\xab V seriji je Gellarjeva ponovno nastopila 6. decembra 2012, in sicer v epizodi \xc2\xbbAdventures in Hayleysitting\xc2\xab._NEWLINE_15. februarja 2013 so poro\xc4\x8dali, da bo Sarah Michelle Gellar ponovno pri\xc4\x8dela igrati na televiziji, in sicer v CBS-jevi televizijski seriji The Crazy Ones, kjer bo zaigrala poleg Robina Williamsa. Serija bo komedija, snemana z eno kamero, o ogla\xc5\xa1evalni agenciji v Chicagu, ki jo vodita o\xc4\x8de (Williams) in h\xc4\x8di (Gellarjeva). Maja 2013 so oznanili, da se je CBS odlo\xc4\x8dil serijo izdati; prva epizoda bo iz\xc5\xa1la septembra 2013.\n_START_SECTION_\nJavna podoba\n_START_PARAGRAPH_\nSarah Michelle Gellar se je pojavila na naslovnicah revij Cosmopolitan, FHM, Glamour, Rolling Stone in mnogih drugih. V letih 2002, 2003, 2005, 2008 in 2009 se je pojavila na Maximovem seznamu \xc2\xbbnajprivla\xc4\x8dnej\xc5\xa1ih 100\xc2\xab\xc2\xa0(leta je zasedla 2002 je zasedla osmo, leta 2003 petin\xc5\xa1tirideseto, leta 2005 \xc5\xa1estindvajsetom leta 2008 osmo, leta 2009 pa peto mesto), leta 1999, 2000, 2005, 2006 in 2007 pa tudi na FHM-jevem seznamu \xc2\xbb100 najprivla\xc4\x8dnej\xc5\xa1ih \xc5\xbeensk\xc2\xab\xc2\xa0(leta 1999 zasedla prvo, leta 2000 tretje, leta 2005 \xc5\xa1tiriin\xc5\xa1estdeseto, leta 2006 \xc5\xa1tiriindevetdeseto, leta 2007 pa \xc5\xa1tiriinpetdeseto). Leta 1998 jo je revija People imenovala za eno od \xc2\xbb50 najlep\xc5\xa1ih ljudi (na svetu)\xc2\xab. Gellarjeva se je pojavila v reklamah za kampanjo \xc2\xbbGot Milk?\xc2\xab\xc2\xa0ter v videospotih za pesmi\xc2\xa0\xc2\xbbSour Girl\xc2\xab\xc2\xa0glasbene skupine Stone Temple Pilots in\xc2\xa0\xc2\xbbComin' Up From Behind\xc2\xab\xc2\xa0skupine Marcy Playground. Leta 2007 je promovirala kozmeti\xc4\x8dno podjetje Maybelline. Decembra 2007 se je oble\xc4\x8dena v \xc4\x8drn \xc4\x8dipkast nedr\xc4\x8dek pojavila na naslovnici revije Maxim in revija jo je imenovala za \xc2\xbb\xc5\xbeensko leta\xc2\xab._NEWLINE_Google jo je v letih 2002 in 2003 vklju\xc4\x8dil na svoj seznam 10 najbolj iskanih \xc5\xbeensk, kjer je zasedla osmo mesto. Britanski kanal Channel 4 jo je leta 2007 vklju\xc4\x8dil na svoj seznam \xc2\xbb100 najve\xc4\x8djih seks simbolov\xc2\xab, kjer je zasedla \xc5\xa1estnajsto mesto. Z vlogami v filmih in serijah, kot sta Buffy - Izganjalka vampirjev in Podle igre, je postala svetovni seks simbol. Gellarjevo je na svoj seznam najprivla\xc4\x8dnej\xc5\xa1ih \xc5\xbeensk vsako leto od leta 1998 dalje vklju\xc4\x8dilo tudi ve\xc4\x8d mednarodnih izdaj revije FHM, vklju\xc4\x8dno z nem\xc5\xa1ko, nizozemsko, ju\xc5\xbenoafri\xc5\xa1ko, dansko in romunsko. Spletna stran Topsocialite.com jo je uvrstila na osmo mesto svojega seznama \xc2\xbbnajprivla\xc4\x8dnej\xc5\xa1ih \xc5\xbeensk v devetdesetih\xc2\xab, na katerem so se pojavile tudi Alicia Silverstone, Gillian Anderson in Shannen Doherty. Poleg tega se je uvrstila tudi na dva seznama revij Entertainment Weekly (\xc2\xbb12 najbolj\xc5\xa1ih igralcev in glasbenikov\xc2\xab\xc2\xa0leta 1998, kjer je zasedla tretje mesto in \xc2\xbb100 najve\xc4\x8djih televizijskih ikon\xc2\xab\xc2\xa0leta 2007), v letih 2004 in 2005 pa tudi na Glamourjevem seznamu \xc2\xbb50 najbolje oble\xc4\x8denih \xc5\xbeensk\xc2\xab\xc2\xa0(zasedla je sedemnajsto in \xc5\xa1tiriindvajseto mesto). Kanal BuddyTV ji je leta 2011 dodelil sedemindvajseto mesto na svojem seznamu \xc2\xbb100 najprivla\xc4\x8dnej\xc5\xa1ih \xc5\xbeensk na televiziji\xc2\xab._NEWLINE_Leta 2007 jo je podjetje Vaseline vklju\xc4\x8dilo v svojo kampanjo \xc2\xbbKo\xc5\xbea je neverjetna\xc2\xab\xc2\xa0(\xc2\xbbSkin Is Amazing\xc2\xab) skupaj z igralci, kot so Hilary Duff, Amanda Bynes in John Leguizamo. Marca 2008 se je pojavila na naslovnici revije Gotham, za katero je z enim od njihovih novinarjev opravila tudi intervju, v katerem je dejala, da se je njen osebni slog obla\xc4\x8denja razvil \xc5\xa1ele po tridesetem. Dejala je: \xc2\xbbVem, da zveni zelo kli\xc5\xa1ejevsko, a ko \xc5\xbeenske dopolnijo trideset let, se res najdejo. Prej\xc5\xa1nji ve\xc4\x8der sem na Lettermanu nosila oprijeto obleko Herve Leger. Pred dvema ali tremi leti? Tega takrat ne bi nikdar oblekla.\xc2\xab\n_START_SECTION_\nDru\xc5\xbeina\n_START_PARAGRAPH_\nSarah Michelle Gellar je svojega bodo\xc4\x8dega mo\xc5\xbea, Freddieja Prinzea, Jr., spoznala leta 1997 na snemanju najstni\xc5\xa1kega grozljivega filma Vem, kaj ste storili lansko poletje, vendar sta pri\xc4\x8dela hoditi \xc5\xa1ele leta 2000. Aprila 2001 sta se zaro\xc4\x8dila in 1. septembra 2002 sta se poro\xc4\x8dila v Mehiki. Obred je vodil Adam Shankman, re\xc5\xbeiser, s katerim je Gellarjeva sodelovala pri snemanju serije Buffy - Izganjalka vampirjev. Njena glavna dru\xc5\xbeica je bila njena ve\xc4\x8dletna prijateljica, igralka Lindsay Sloane. Prinze in Gellarjeva sta par zaigrala tudi v filmu Scooby-Doo (2002) in njegovem nadaljevanju, Scooby-Doo 2: Po\xc5\xa1asti na prostosti, kjer sta zaigrala Freda in Daphne._NEWLINE_Leta 2007 je ob peti obletnici njune poroke Gellarjeva svoje ime uradno spremenila v Sarah Michelle Prinze. Leta 2004 je med snemanjem filma Zamera na Japonskem obiskala izdelovalca me\xc4\x8dev Shojija Yoshiharo (Kuniie III) in pri njem kot rojstnodnevno presene\xc4\x8denje za Prinzea kupila katano. Takrat je ugotovila, da za transportiranje me\xc4\x8da v drugo dr\xc5\xbeavo potrebuje dovoljenje japonske vlade, ki ji ga je nazadnje uspelo dobiti, \xc4\x8deprav je priznala, da je bilo to \xc2\xbbneverjetno zapleteno\xc2\xab._NEWLINE_Gellarjeva in Prinze imata dva otroka: h\xc4\x8derko Charlotte Grace Prinze (roj. septembra 2009), in sina Rockyja Jamesa Prinzea (roj. septembra 2012).\n_START_SECTION_\nHobiji\n_START_PARAGRAPH_\nGellarjeva je aktivna advokatinja razli\xc4\x8dnih dobrodelnih organizacij, na primer Project Angel Food, Habitat for Humanity in CARE. Veliko organizacij, s katerimi sodeluje, se ukvarja z raziskavami raka na prsih. O svojem sodelovanju z raznimi dobrodelnimi organizacijami je dejala: \xc2\xbbS tem sem pri\xc4\x8dela, ker me je moja mama \xc5\xbee dolgo \xc4\x8dasa nazaj nau\xc4\x8dila, da tudi, \xc4\x8de nima\xc5\xa1 ni\xc4\x8desar, lahko pomaga\xc5\xa1. To se ti nazadnje desetkrat povrne. A zame je bilo to vedno te\xc5\xbeko, saj nisem mogla storiti prav veliko. Lahko doniram nekaj denarja, a kaj ve\xc4\x8d zaradi pomanjkanja \xc4\x8dasa ne morem nareiti. Sedaj, ko imam \xc4\x8das, je vse skupaj prav neverjetno.\xc2\xab_NEWLINE_Maja 2011 se je pridru\xc5\xbeila Nestl\xc3\xa9jevem programu Share the Joy of Reading, ki promovira pomembnost branja za razvoj mladih otrok in slednje spodbuja, naj berejo tudi med poletnimi po\xc4\x8ditnicami._NEWLINE_Gellarjeva ima \xc5\xa1tiri tatuje. Na svojem kri\xc5\xbeu ima vtetoviran simbol za integriteto, na svojih gle\xc5\xbenjih simbol za potrpe\xc5\xbeljivost in vztrajnost ter \xc4\x8de\xc5\xa1njev cvet, na svojem hrbtu pa dva ka\xc4\x8dja pastirja._NEWLINE_Gellarjeva ima rjav pas v taekwondoju."